ET Euroopa Liidu Teataja C 287/2

Keskkonna LIFE-abi ettevalmistavate projektide suunised aastateks 2005–2006

(2004/C 287/02)

LIFE-määruse artikli 4 lõike 2 punktis b nähakse ette ettevalmistavate eriprojektide rahastamise võimalus. Need projektid on määratletud kui “projektid, millega valmistatakse ette uute ühenduse keskkonnameetmete ja -vahendite arendamist ja/või kaasajastatakse keskkonnaalaseid õigusakte ja poliitikat”.

Käesolevate suuniste eesmärk on määratleda selliste projektide rakendusala ja abistada taotlejaid, andes neile asjakohast teavet. Lisaks loetletakse ettevalmistavate projektide teemavaldkonnad aastateks 2005 ja 2006 ning kirjeldatakse neid lühidalt. Suunised on kättesaadavad ka programmi LIFE veebilehel järgmisel aadressil: http://europa.eu.int/comm/environment/life/home.htm.

Rakendusala

Ettevalmistavad projektid peaks olema suunatud üksnes uue keskkonnapoliitika arendamise toetamisele või praeguse keskkonnapoliitika ajakohastamisele.

Eelistatakse poliitika arendamist või ajakohastamist vastavalt kuuenda keskkonnaalase tegevusprogrammiga ettenähtud temaatilistele strateegiatele või projekte, mis on vajalikud kuuenda keskkonnaalase tegevusprogrammi prioriteetsetes valdkondades seatud eesmärkide saavutamiseks.

Seepärast peaksid ettevalmistavad projektid vastama erivajadustele seoses poliitiliste otsuste tegemisega. Kõnealused projektid erinevad selgelt näidisprojektidest, kuna nende eesmärk ei ole praeguse poliitika rakendamine.

Kõnealused projektid erinevad näidisprojektidest ka selle poolest, et need ei pea vastama uuenduslikkuse, näitlikkuse ega korratavuse tingimustele.

Ettevalmistavate projektide puhul tuleb arvesse võtta olemasolevaid tulemusi, mis on saadud poliitiliste otsuste tegemist toetavate teadusuuringute käigus, kaasa arvatud nende uuringute käigus, mida on rahastatud ühenduse teadusuuringute raamprogrammi kaudu. Projektide eesmärk peaks olema varasemate ja praegu käimasolevate uuringute sünergia suurendamine asjaomases valdkonnas.

Tegevused

Ettevalmistavad projektid võivad hõlmata suurt hulka tegevusi, mis on vajalikud nende eesmärkide saavutamiseks. Need võivad hõlmata intellektuaalset tegevust, nagu uuringuid, uurimisi, andmete kogumist jne. Samuti võivad need hõlmata konkreetsemaid tegevusi, näiteks katsemeetmeid. Tingimustele mittevastavad tegevused on samad, mis näidisprojektide puhul, näiteks ulatuslikud investeeringud, maa ost ja alusuuringud.

Kestus

Ettevalmistavad projektid peavad jääma ajavahemikku, mis on ette nähtud asjaomase poliitika arendamise/ajakohastamise kavandamiseks.

Seepärast võib nende kestus olla lühem (umbes 1 aasta) või pikem (2 aastat või kauem). Iga teemavaldkonna puhul antakse teada optimaalne kestus.

Eelarve

Ettevalmistava projekti kogumaksumus peaks olema vahemikus 500 000–3 000 000 eurot. Väiksemat või suuremat kulu võib põhjendada projekti eesmärgiga ning selle eeldatavate tulemustega. Maksimaalne kogumaksumus ei tohi ületada 10 000 000 eurot.

Ühendusepoolse rahastamise ülemmäär on 50 % kogu abikõlblikust kulust.

Eelarvelised vahendid on samad mis näidisprojektide puhul: ettevalmistavate projektide eelarve ei ületa 5 % eelarvelistest vahenditest, mis on eraldatud keskkonna LIFE-abi projektidele.

Riikidevaheline lähenemisviis

Ettevalmistavate projektide lähenemisviis peab olema riikidevaheline. Projekti geograafiline ulatus sõltub suurel määral eesmärgi teemavaldkonnast. Riikidevahelise lähenemisviisi puhul võib tekkida vajadus riikidevahelise partnerluse järele. See ei ole siiski kõikide ettevalmistavate projektide eeltingimus. Näiteks võib projekt hõlmata tegevusi, mis on suunatud erinevatele riikidele, kuid seda võib rakendada üks ja sama organisatsioon. Abikõlblikena käsitatakse üksnes tegevusi EL-i liikmesriikides või kandidaatriikides.

Sidusrühmade kaasamine

Riigi pädevate asutuste, tehnikaasutuste ja kutseorganisatsioonide roll usaldusväärsete tulemuste tagamisel võib olla väga oluline. Nende toetus või otsene osalus võib viia paremate tulemusteni. Osalevate sidusrühmade toetus poliitika edasisele arendamisele võib olla suurem, kui poliitika põhineb projektil, milles nad on osalenud. Samuti võib see olla näide hea valitsemistava põhimõtete rakendamisest seoses EL-i poliitika arendamisega. Taotlejad peaksid seda aspekti projekti ettevalmistamisel nõuetekohaselt arvesse võtma. Projekti ettepanekule tuleb lisada üksikasjalik kirjeldus sellest, kuidas sidusrühmi teavitatakse ja/või kaasatakse.

Esitamise aeg ja koht

Pärast konsulteerimist LIFE-abi komiteega avaldatakse igal aastal ettepanekute esitamise üleskutse paralleelselt näidisprojektide esitamise üleskutsega. Ettevalmistavate projektide ettepanekud esitatakse otse komisjonile.

Komisjon saadab riikide ametiasutustele kõikide ettepanekute elektroonilise koopia.

Ettepanekute hindamine

Ettepanekuid hindavad komisjoni talitused. Kui hindamine on lõpetatud, teavitatakse liikmesriike. Hindamisprotsess on korraldatud järgmiselt:

Abikõlblikkuse kontroll

Esimene hindamisetapp (valik)

Teine hindamisetapp (abi andmise kriteeriumid):

— ühtsus ja kvaliteet,

— ühenduse huvi.

Ühendusepoolne rahastamine

Esialgselt väljavalitud ettepanekud võidakse suunata läbivaatamisele, eesmärgiga projekti parandada.

Projektid, mis läbivad läbivaatamise edukalt, kantakse lõpliku valiku nimekirja.

Komisjon teeb lõpliku otsuse kõnealuse nimekirja alusel ja lõplikult väljavalitud projektidele saadetakse toetuslepingud.

Valikust välja jäänud projekte teavitatakse sellest kirjalikult.

LIFE-abi komiteele saadetakse üksikasjalik teave väljavalitud projektide kohta.

Teemavaldkonnad aastateks 2005–2006

Kliimamuutused

Eesmärk: peamine eesmärk on ajakohastada kasvuhoonegaaside heitkogustega kauplemist käsitlevat direktiivi 2003/87/EÜ, lisades sellesse vajaduse korral praegu puuduvad valdkonnad. Lisaeesmärk on hinnata kehtiva kasvuhoonegaaside heitkogustega kauplemise kava mõju, et asjaomast poliitikat ajakohastada.

Eeldatavad tulemused: projekt peaks andma kogu vajaliku taustateabe sellise ajakohastamise ettevalmistamiseks, samuti vajalikud andmed, et mõõta ajakohastamise keskkondlikku, sotsiaalset ja majanduslikku mõju.

Eesmärk: analüüsida ja tuua välja lüngad praeguses ehitiste ja seadmete energiatõhususe poliitikas, et vajaduse korral töötada välja EL-i uus poliitika selles valdkonnas ja/või ajakohastada praegust poliitikat. Analüüsi puhul tuleks arvesse võtta tehnika arengut asjaomases valdkonnas.

Eeldatavad tulemused: praeguses poliitikas leiduvate lünkade täielik analüüs, mille käigus pööratakse erilist tähelepanu uutele liikmesriikidele. Lõplik eeldatav väljund on konkreetne ja üksikasjalik ettepanek EL-i poliitiliste otsuste tegemiseks ja/või poliitika uuendamiseks selles valdkonnas. Ettepanek peaks hõlmama vajalikke andmeid, et mõõta ajakohastamise keskkondlikku, sotsiaalset ja majanduslikku mõju.

Puhtad tehnoloogiad

Eesmärk: laiendada IPPC direktiivi 96/61/EÜ intensiivkalakasvatusele.

Eeldatavad tulemused: projekt peaks andma kogu vajaliku taustateabe sellise ajakohastamise ettevalmistamiseks, samuti vajalikud andmed, et mõõta ajakohastamise keskkondlikku, sotsiaalset ja majanduslikku mõju.